Лангуста по гръцки ♥ greek style langoustine
### Напоследък доста се затрупах с рецепти и снимки на които все не им идва времето. Моят половин е силно загрижен да разнообразява менюто ни с морски дарове и риби поне веднъж - два пъти седмично. Готвя, снимам, а на всичкото отгоре, хлапетата ми ме затрупват с поръчки на разни ръчно изплетени пуловери. И един такъв и един онакъв и един с къси ръкави и един с дълги и  бля, бляяя, а аз обещавам ли, обещавам, че ще стане...Нищо, че изплитането само на един ми отнема около месец... И така все не успявам да стигна до блога...


### Ноооо.... днес реших да започна с разчистването на отдавна изконсумираните мостри, за да  освободя харда и на направя място за по-нови и свежи предложения.


### И така, необходими са ви **2-3 средно големи лангусти или лангустини**. Моите бяха 3 броя (около 600 гр.). В голяма тенджера кипнете леко подсолена вода, сложете лангустите и оставете да поврят за около 10 минути, след което дръпнете от котлона и оставете настрани. Лангустите трябва да се охладят, но във водата.


### През това време, загрейте **2-3 с.л. зехтин**. Нарежете на ситно **1 голяма глава лук** и **1-2 скилидки****чесън** и ги задушете в зехтина за няколко минути до прозрачност. Добавете **1-2 обелени и настъргани на фино ренде домати** и **1/2 чаша сухо бяло вино.** Овкусете със **сол**, **черен пипер** и **риган** (за предпочитане свеж) и оставете сместа да къкри докато течността се изпари. Когато соса се сгъсти, дръпнете от котлона и пасирайте до гладкост.


### [Лангуста по гръцки](https://culinarywithme.com/wp-content/uploads/2013/03/langusta_1_small.jpg) До тук добре!


### Следва сервирането и имате два варианта:


### ***Вариант 1:*** Фотогеничният. В подходяща чиния изсипвате малко от соса и поставяте 1 брой лангуста да полегне прилежно в единя край. Поръсете със ситно нарязан **магданоз** и  **маслини.*****Предимство:*** Изглежда страхотно, стилно и апетитно. ***Недостатък*:** става мазало. При отстраняването на месото рискувате цялата трапеза, че и стая да бъдат нашарени в червеникави, доматени точици.


### ***Вариант 2:*** Практичният! Въоражавате някой доброволец с подходящи инструмени, в случая половинЪт с клещи и му поставяте отговорната задачка да извади месото от опашката и щипките. Накълцвате ги на ситно, поставяте в чиния и заливате с доматения сос. Отново малко магданоз и маслинки и имате перфектна вечеря, подходяща и за чаша вино и за чаша узо.

